NaiveNeuron/SloPal huggingface dataset:
Suja, Miroslav, poslanec NR SR (2023-05-10):
Ďakujem za slovo. Pani kolegyňa Halgašová, teraz mi povedzte, v podhorských a horských oblastiach najväčšie škody spôsobuje medveď, hovorím o stovkách tisíc, ako to rieši tento zákon alebo váš pozmeňovák. Všetci tu hovoria, že ide o biznis, keď poľovníci strelili za posledné štyri roky, sa mi zdá, že ani jedného, nieže sto, a že keď predtým zastrelil nejakých desať – pätnásť kusov a predal sa v priemere za dvetisíc euro, že to bol biznis poľovníkov. Teraz na rôzne projekty sme minuli šestnásť miliónov, šestnásť miliónov len čisto na medveďa hnedého a nevyriešilo sa absolútne nič, tak ako rieši váš pozmeňovák, ste strana odborníkov, ako deklarujete, tak to vyriešte! Lebo Fíni, Slovinci, Rumuni, Bulhari požiadali v Európskej únii o zníženie stavov alebo o možný odstrel a dostali ho v stovkách, v stovkách. A my alebo váš nominant vašej vládnej koalícii nechce ani zverejniť posudok z Karlovej univerzity, ani oponentský posudok, že koľko tu máme početný stav, len niečo hovorí. Keď sme na to poukazovali, tak vaša strana SaS podržala Budaja vo funkcii, a tu hovoríme o stovkách tisíc škôd v podhorských a horských oblastiach. Jako pekný pozmeňovák, ale nevyriešili ste absolútne nič tam, kde je najväčší problém.
Žiga, Peter, podpredseda NR SR (2024-06-19):
Chcem sa opýtať, vážené panie poslankyne, vážení páni poslanci, či každý poslanec využil svoje právo hlasovať, aby som mohol ukončiť hlasovanie. (Krátka pauza. Predsedajúci prevzal interný telefón.) Panie poslankyne, vážení páni poslanci, vyhlasujem hlasovanie za skončené. Prosím overovateľov, aby sa ujali svojej funkcie a vyhlasujem prestávku. (Prestávka. Spracúvanie výsledkov verejného hlasovania.)
Pčolinský, Peter, podpredseda NR SR (2023-06-28):
Pokračujete. Ideme ďalší pozmeňovák, nie?
Klus, Martin, podpredseda NR SR (2019-10-24):
Ďakujem, pán minister. Pán poslanec, máte záujem o doplňujúcu otázku? Nech sa páči.
Brocka, Július, poslanec NR SR (2014-11-08):
Pán Blaha, vy sa pohoršujete nad slovníkom opozičných poslancov? To nemyslíte vážne? Ten váš nominant v správnej rade piešťanskej nemocnice, po tomto vašom vystúpení neberiem, že ste sa od neho dištancovali. Vy, pán kolega, ste nám vašou aroganciou a pažravosťou tých, čo stoja za vami, ukuli tvrdší hlas a slovník. A ak sa, pán Blaha, máte za slušného človeka, tak musíte doma, u vás v SMER-e, robiť poriadok, nie v opozícii.
Kollár, Boris, predseda NR SR (2022-11-09):
S faktickou poznámkou teraz vystúpi pán poslanec Viskupič.
Kuffa, Štefan, poslanec NR SR (2014-09-23):
Tiež chcem zvýrazniť jeden z momentov a podčiarkujem, Rusko nie je naším nepriateľom. Rovnako ako aj Ukrajina. Aj my, naša krajina predovšetkým, aby aj my sme to ukázali, ale aj v tých verbálnych vyhláseniach tuná, že sme ich priateľmi. Rovnako aj Ruska, aj Ukrajiny. To, že sa tam vraždia ľudia na Ukrajine, s tým sa naozaj nedá súhlasiť. Ja som sa na rozdiel možno od mojich kolegov s mnohými vecami predrečníka stotožnil a nedá sa reagovať úplne na všetko, lebo ten príspevok bol veľmi rozsiahly. Ale napríklad ten postoj našich bezprostredných susedov – Čechov, Rakúšakov, Maďarov – nie je taký, ako my tuná to sa snažíme odprezentovať, že Rusko je tým najväčším nepriateľom. Rovnako aj Taliani, Španieli, Gréci a Cyprus, záleží im na tom, aby na Ukrajine bol mier. Možnože naozaj si to neuvedomuje, ale aj tie, neuvedomujeme, ale aj tie naše vyhlásenia, koľkokrát také, by som povedal, možno aj protiruské a zasadzujúce sa za nastolenie možno demokracie a mieru násilnou formou, naozaj dávame podnet pre vážny konflikt. Ja tiež rovnako nesúhlasím s Irakom, kde v podstate demokracia alebo tzv. demokracia bola nastolená formou sily. Dnes v Iraku je 2 mil. utečencov, to sme chceli? Hovorí sa o príprave, že sa táto krajina bude bombardovať bezpilotnými lietadlami. Ja s tým nesúhlasím, keď naozaj vidím, že nevinní ľudia zomierajú, nedá sa s tým súhlasiť. A tie majdany že by sme schvaľovali a možno mať narážky ako smerom ku Rusku, Pán Boh nech nás uchráni od týchto majdanov. To, čo som videl v Kyjeve, je násilie, ktoré ja odsudzujem. Balkán, a to otvorene, ja sa prihlásim aj do rozpravy, lebo nestihnem toto dopovedať, má mrzí dodnes.
Blanár, Juraj, podpredseda NR SR (2021-11-02):
Vyčerpali sme rozpravu písomne prihlásených. Dávam teraz možnosť prihlásiť sa ústne do rozpravy. Pani poslankyňa Sulanová, pán poslanec Taraba, ak všetci ste využili možnosť sa prihlásiť, uzatváram možnosť prihlásiť sa ústne do rozpravy. Ale ešte predtým, ako udelím slovo, požiadal pán navrhovateľ, poslanec Gyimesi o slovo v rozprave. Nech sa páči, máte slovo.
Kollár, Boris, predseda NR SR (2022-12-21):
Pokračujeme v prerušenom rokovaní v druhom čítaní o vládnom návrhu zákona o štátnom rozpočte na rok 2023 , tlač 1193. O slovo sa hlási minister zdravotníctva Vladimír Lengvarský. Súčasne prosím spoločného spravodajcu z výboru pre financie a rozpočet pána poslanca Mariána Viskupiča, aby zaujal miesto určené pre spravodajcov.
Viskupič, Marián, poslanec NR SR (2023-05-09):
Ďakujem pekne za slovo. Áno, v podstate nechcem sa nejak vracať k tej minulosti, kde už teda vtedy sme upozorňovali, že toto fakt je krok chybný, okej, vtedajší minister financií si to presadil, ale hovorím, to je zabudnuté. Dôležité je to, čo aj povedal kolega Kremský, jednoducho sme ľudia, keď sa stane chyba, je, si myslím, že veľmi dobrou ľudskou vlastnosťou si to akoby priznať a urobiť všetko pre to, aby sa náprava stala. Tak aj ako povedal momentálne kolega Taraba, to investovanie a vôbec tie, tie detaily, aby to Slovensko bolo či už zaujímavé pre zahraničných investorov, ale aj to, aby vôbec slovenskí možní proste investori a rezidenti neodchádzali preč, je kľúčové. A presne tak, nepozerajme na každého ako na automatického proste daňového podvodníka alebo toho, kto perie špinavé peniaze. Kľúčové je, aby fakt tie podmienky na investovanie boli konkurencieschopné, aby skôr investovali, investori chodili zo zahraničia na Slovensko, ako aj naši občania odchádzali preč. A samozrejme, ak sú tieto, tieto veci, samozrejme, že môže, môžu hroziť nejaké daňové podvody, no na to máme finančnú správu, na to máme orgány činné v trestnom konaní a tam sa majú v konkrétnych prípadoch a príkladoch venovať a nie, aby sme robili všeobecné právne úpravy, ktoré označujú všetkých vlastne za potenciálnych podvodníkov. Takže ešte raz, som veľmi rád, že sa našla zhoda, že to tak, ako aj kolega povedal, ako predsedovia výborov finančného a hospodárskeho predkladáme a verím, že sa nájde aj dostatok podpory v celom parlamente krížom cez... (Prerušenie vystúpenia časomerom.)
Kaliňák, Robert, podpredseda vlády a minister vnútra SR (2012-06-28):
Ďakujem veľmi pekne. Vážená pani predsedajúca, vážené dámy poslankyne, páni poslanci, pekný deň vám všetkým želám. Dovoľte mi, aby som z poverenia predsedu vlády Slovenskej republiky v zmysle príslušných ustanovení rokovacieho poriadku Národnej rady ospravedlnil z dnešnej hodiny otázok neprítomných členov vlády z dôvodov ich pracovných ciest a oznámil ministrov poverených ich zastupovaním. Neprítomní sú: pán minister hospodárstva Tomáš Malatinský na zahraničnej pracovnej ceste, zastupuje ho pán minister pôdohospodárstva a rozvoja vidieka Ľubomír Jahnátek; ďalej neprítomný podpredseda vlády a minister zahraničných vecí Miroslav Lajčák, takisto na zahraničnej pracovnej ceste, bude ho zastupovať podpredseda vlády a minister financií Peter Kažimír. To je všetko, pani predsedajúca.
V. Veteška, podpredseda NR SR: (2004-03-03):
Vážené dámy poslankyne, páni poslanci, pristúpime k hlasovaniu.
Blanár, Juraj, poslanec NR SR (2010-12-16):
Vážený pán minister, chcel som pre korektnosť uviesť k tomu tie informácie, čo ste povedali, keď sme boli spolu na Štubni, že ste ma o tom informovali. Ja som rovnako informoval vás o tom, že takáto štúdia už bola spracovaná, v januári 2007 bola spracovaná dopravná štúdia prepojenia medzi Žilinou a Martinom, severovýchodný variant, ktorý musíte mať aj vy na ministerstve. Preto pre mňa otázka bola, načo ďalší? Načo sa bude spracovávať štúdia štúdií, keď už je niečo spracované? Takže to bolo pre mňa nepochopiteľné a dodnes je. Ale dovoľte mi, keď už mám aj to slovo, aby som aj vám poprial šťastné a veselé, požehnané sviatky a takpovediac možno povedal aj to, že držím palce, pretože ak sa tu zlyhá, tak doplatí na to celé Slovensko. Bodaj by sa to všetko podarilo, ako ste hovorili. Zatiaľ máme z toho obavu a to bolo celé, čo som chcel povedať. Ďakujem pekne.
Kuriak, Milan, poslanec NR SR (2022-09-20):
Pán predseda, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výboru pre financie a rozpočet, ústavnoprávnemu výboru, výboru pre hospodárske záležitosti. Za gestorský výbor navrhujem Výbor Národnej rady Slovenskej republiky pre financie a rozpočet a zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady Slovenskej republiky. Prosím, dajte o mojom návrhu, vážený pán predseda, hlasovať.
Laššáková, Ľubica, poslankyňa NR SR (2024-06-12):
Ďakujem pekne za slovo. Vážený pán predsedajúci, vážené panie poslankyne, páni poslanci, dovoľte mi predložiť spoločnú správu výborov Národnej rady Slovenskej republiky o prerokovaní návrhu poslancov Národnej rady Andreja Danka, Rudolfa Huliaka, Dagmar Kramplovej a Adama Lučanského na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa dopĺňa zákon č. 91/2010 Z. z. o podpore cestovného ruchu v znení neskorších predpisov, tlač 248a. Národná rada Slovenskej republiky uznesením č. 247 z 30. apríla 2024 pridelila predmetný návrh zákona na prerokovanie ústavnoprávnemu výboru, výboru pre hospodárske záležitosti a výboru pre sociálne veci. Určila zároveň výbor pre sociálne veci ako gestorský výbor a lehotu na prerokovanie návrhu zákona v druhom čítaní vo výboroch. Predmetný návrh zákona, tlač 248, prerokovali a odporučili Národnej rade Slovenskej republiky schváliť všetky určené výbory. Z uznesení výborov Národnej rady Slovenskej republiky pod bodom III tejto spoločnej správy vyplýva jeden pozmeňujúci návrh. Gestorský výbor odporúča hlasovať o jedinom pozmeňujúcom návrhu v IV. časti tejto spoločnej správy spoločne so stanoviskom gestorského výboru schváliť. Gestorský výbor odporúča návrh zákona v znení schváleného pozmeňujúceho návrhu schváliť. Spoločná správa výborov Národnej rady Slovenskej republiky o prerokovaní návrhu zákona vo výboroch Národnej rady v druhom čítaní bola schválená uznesením Výboru Národnej rady Slovenskej republiky pre sociálne veci č. 49 z 10. júna 2024. Týmto uznesením ma výbor zároveň poveril, aby som na schôdzi Národnej rady Slovenskej republiky pri rokovaní o predmetnom návrhu zákona informovala o výsledku rokovania výborov a predkladala návrhy v zmysle príslušných ustanovení zákona o rokovacom poriadku Národnej rady. Pán predsedajúci, otvorte, prosím, rozpravu.
A. Slafkovský, poslanec: (2002-04-04):
V tejto novele volebného zákona ide v podstate o to, aby boli ustanovené pravidlá, za akých okolností môžu byť delegovaní do volebných komisií volební pozorovatelia. Toto ustanovenie je v súlade s demokratickými princípmi. A vlastne v niektorých krajinách, kde demokracia už trvala, beží dlhšie, tento princíp vlastne nebolo potrebné ani zavádzať, pretože uvediem príklad napr. Francúzska, kde volebná urna sa otvára pred ktorýmkoľvek občanom. To znamená, že do miestnosti môže vojsť ktokoľvek, len nesmie prekážať pri sčítaní. Lístky sa vysypú na stôl a za určitou čiarou môže byť ktokoľvek a môže sledovať priebeh sčítania hlasov. Táto inštitúcia u nás nie je zatiaľ jednoznačne upravená. A ešte máme v dobrej pamäti problémy, ktoré boli svojím spôsobom okolo účasti pozorovateľov vo voľbách v roku 1998. A z tohto vyplýva aj návrh, ktorý som predložil v spolupráci s nevládnou organizáciou Občianske oko, ktorá vystupuje ako pozorovateľ na voľbách nielen u nás, ale aj v zahraničí. Je to aj v súlade s požiadavkou Organizácie pre bezpečnosť a spoluprácu v Európe, ktorej Úrad pre demokratické inštitúcie a ľudské práva odporúčal Slovensku v roku 1998 upraviť vstup pozorovateľov do volieb. Je pravda, že týmto návrhom môžu vzniknúť niektoré komplikácie v tom zmysle, že sa ústredná volebná komisia stáva tým, kto vydáva súhlas na účasť vo voľbách, a že administratívne by sa to mohlo zdať náročné, ale dnes v časoch prepojení internetu a mobilnej telekomunikácie, si myslím, toto je minimálnym problémom a bude sa to vedieť dať veľmi dobre zvládnuť. Dovolím si vás požiadať o podporu môjho návrhu tak, aby sme mali vo volebnom zákone upravený tento inštitút. O tom, že je to potrebné, svedčí aj to, že novelu tohto zákona s týmto textom pripravuje aj ministerstvo vnútra, ale ich text je ešte len v úvode pripomienkovacieho konania a je veľký predpoklad, že sa nedostane načas do parlamentu. Preto si myslím, že je vhodné sa zaoberať touto novelou a podporiť ju minimálne do druhého čítania. Ďakujem, pán predsedajúci, skončil som.
Pročko, Jozef, poslanec NR SR (2023-12-19):
Pani kolegyňa, vy chcete, aby oni dodržiavali legislatívne veci, veď už len to rokovanie tuná v sále, keď si všímate, čo sa tu deje, pred malou chvíľou Migaľ vyrušoval Danka a teraz tam s Tomášom vyrušujú v kuse, sem ich počujem. Becík sem došiel, porozprávali sa, nemohli ísť preč. Ono aspoň ten základ, viete, keď nás nechcú počúvať, ale aspoň ten základ. Pán minister Tomáš, ja viem, že nebude vystupovať, ale aspoň takú tú slušnosť. Migaľovi to je jedno, viete, kto to je Migaľ, takže vám to nemusím rozprávať, ten úplne. Ale myslíte, že ich Danko upozorní, aby nevyrušovali? Bude sa škriabať v uchu a bude nadávať ľuďom do gadžov a hovoriť, aké majú vlasy prefarbené. No a k vám chcem povedať jednu vec, že naozaj tá krásna krajina a ekologicky čistá krajina, chránené územia zabezpečia, že tu bude naozaj turistický ruch a prekvitať. Ale vy si myslíte, že Tarabovi záleží na tom, aby tá krajina bola krásna? Keď s drevožrútom Žigom tam idú rabovať zase naše lesy? Myslíte, že im záleží na tom? Myslíte, že im záleží na tom, že SNS záleží na turistickom ruchu, na slovenskej krásnej prírode? No Dankovi záleží na slovenských krásnych eurách. To je choré, to je naozaj choré, oni sú ľudia, ktorým zachutila moc. Myslíte, že vás niekto počúva? Ja som vás počúval veľmi pozorne, lebo naozaj mne veľmi záleží na tom, aby naše krásne a nádherné Slovensko bolo čisté. Myslíte, že vás počúvali? Danko sa tam bavil s Migaľom a Migaľ to má na saláme, baví sa s každým druhým, ale príde a vyrušuje. A potom spraví zo štyri články, ohovorí ľudí, poklame, zintriguje. To sú oni! To sú oni! Je to smutné, ale je to tak. Oni majú na saláme životné prostredie, im ide len o zisky. A musím povedať, že to bolo veľmi dobré vystúpenie. Ďakujem.
Baláž, Radovan, poslanec NR SR (2018-09-12):
Ďakujem pekne za slovo. Pán kolega, ďakujem, že ste vystúpil, aj sme sa pred samotným bodom rozprávali o tom, teda že budeš konštruktívny a krátky. To druhé sa ti nepodarilo, ale sme radi, že si nám porozprával, teda čo si zažil cez letné prázdniny. Už len tie fotky mi chýbali, že kde všade si bol rodinne. Môžem sa s tebou stotožniť s tým, že cestovný ruch je naozaj na Slovensku zatracovaný alebo nie málo rozvinutý. Máme ambíciu my v Slovenskej národnej strane, aby cestovný ruch tvoril značnú časť hrubého domáceho produktu tejto krajiny, a nesúhlasím s tým, že tento nástroj, ktorý tu dneska prerokúvame, je nesystémový. My sme mali okrem toho, že sa tu rozprávame, aj niekoľko stretnutí s ľuďmi, ktorí podnikajú v cestovnom ruchu, sú hotelieri, čiže ľudia, ktorí reálne to vykonávajú, túto činnosť, a títo ľudia majú skúsenosti zo zahraničia. V zahraničí to funguje a títo zástupcovia povedali, že to je systémové riešenie, len Slovensko s týmto mešká. Ja stále nerozumiem, prečo vy všetci rozprávate, že to je nesystémové. Spýtajte sa ľudí, ktorí podnikajú v tomto odvetví, a asi nám všetkým záleží na tom, aby cestovný ruch na Slovensku bol jedna z hlavných súčastí hrubého domáceho produktu a aby sme na Slovensku podporovali spotrebu domáceho obyvateľstva, tak títo ľudia vám povedia, že to je systémové riešenie. Nerozumiem, skadiaľ prichádzate, že to nie je systémové. Len kvôli tomu, že to predkladá Slovenská národná strana? Súhlasím s tebou ďalej v tom, že treba mať nejakú tú inštitucionálnu strechu, ktorá bude riešiť en bloc cestovný ruch. Možno sme mali pri tých rozhovoroch na začiatku na to viac dbať, chyba nováčikovská, ale máme tú ambíciu do budúcna inštitucionalizovať tento problém, aj keď zase prišla kritika od niekoho z SaS, že chceme nové ministerstvo, nových úradníkov. Nie je to pravda, keď chceme spraviť z cestovného ruchu hlavný alebo jeden z hlavných súčastí ekonomiky Slovenska, tak si zaslúži mať to, nazvime to veliteľa, ktorý bude určovať... (Prerušenie vystúpenia časomerom a potlesk.)
P. Hrušovský, predseda NR SR: (2003-11-05):
(Hlasovanie.) 128 prítomných, 58 za, 8 proti, 59 sa zdržalo, 3 nehlasovali. Návrh sme neschválili. Hlasujeme o pozmeňujúcom návrhu pod poradovým číslom...
Drobný, Stanislav, poslanec NR SR (2018-06-18):
Ďakujem za slovo. Vážená pani predsedajúca, vážené panie poslankyne, vážení páni poslanci, každá vláda, ktorá má záujem o budúcnosť ňou spravovaného štátu, sa stará o priaznivý demografický vývoj. Tu by mohli spozornieť mnohí poslanci, ktorí, diplomaticky povedané, nemajú Rusko práve v láske. Podpora demografického vývoja v Rusku je jedna z vecí, na ktorú prezident Putin kladie dôraz v súperení so západnou časťou sveta. V Rusku zároveň pochopili, že demografický vývoj nemá len svoju kvantitatívnu stránku, ale aj kvalitatívnu. Ide o to, ktoré ničím iným než svojim životným štýlom odlíšené skupiny obyvateľstva systém motivuje mať deti, ktoré, naopak, demotivuje. Dnes je na Slovensku najviac demotivovanou skupinou ľudí práve tá časť obyvateľstva, ktorá tvorí hodnoty. Samozrejme, že táto skupina ľudí vychováva svoje deti nákladnejším spôsobom než skupiny obyvateľstva dlhodobo pracovne nezaradené. Pre tzv. pracujúcu majoritu je, teda až na pár negatívnych výnimiek, zabezpečenie základných životných potrieb detí naozaj prioritné. Za základnú potrebu nechápu len jedlo, teplo či hygienu, ale aj prostredie, v ktorom dokážu zabezpečiť zdravý mentálny vývoj svojho potomka. Nevedia si predstaviť situáciu, že by prostredníctvom utrpenia svojich detí vydierali spoločnosť s požiadavkami na vyššie sociálne zabezpečenie. Robia si výhľadovo výpočty udržateľnosti príjmov a výdavkov, a ak to nevychádza, tak odložia počatie dieťaťa na neskôr. Niekedy je to možno až o prehnanej zodpovednosti voči svojmu potomstvu. Ale v mnohých prípadoch im to naozaj nevychádza, pokiaľ nechcú svoje dieťa vychovávať v chudobe. Nemyslím teraz na manželské páry, ktoré deti nechcú, aby si nepokazili vysoký životný štandard, či ženy, ktoré si nechcú pokaziť postavu. Myslím na rodiny, ktorým do rozhodnutia mať dieťa objektívne chýba suma z pohľadu štátu zvládnuteľná. My dnes potrebujeme miesto súčasnej demotivácie slušných mladých rodín mať deti začať s ich motiváciou. To nám zabezpečí prirodzenú reprodukciu ekonomicky aktívnej časti obyvateľstva. Predstava o tom, že deti z pracujúcich rodín nepotrebujeme, že nejaký Ali z Mali netúži v živote po ničom inom, ako pracovať na Slovensku na naše dôchodky, taká predstava je, mierne povedané, scestná. Samozrejme, plne spravodlivý dokáže byť len Pán Boh. My ale môžeme nastaviť systém tak, aby reflektoval mieru zásluhovosti rodičov budúceho dieťaťa. Myslím, že je veľmi kontraproduktívne, nezohľadňovať zásluhovosť rodičov pri tvorbe hodnôt. K tomuto konštatovaniu ma vedú nielen morálne dôvody, ale aj dôvody pragmatické. Komunisti verili a mnohí z nich dodnes veria, že môže existovať svet nepoznajúci zásluhovosť, svet v ktorom každý dostane podľa jeho potrieb. Zatiaľ taký svet nevidíme ani v náznakoch. Preto je potrebné ten návrh zákona podporiť. Ďakujem za pozornosť.
Pellegrini, Peter, podpredseda NR SR (2020-03-24):
Ďakujem veľmi pekne. Otváram všeobecnú rozpravu. Konštatujem, že do rozpravy som nedostal žiadnu písomnú prihlášku, a preto sa pýtam, kto sa chce prihlásiť do rozpravy ústne s tým, že evidujem prihlášku pána poslanca Dostála, ktorý má právo ako spravodajca prihlásiť sa ako prvý. A zároveň avizujem kolegom podpredsedom, že takisto mám záujem o vystúpenie, a asi mám ako podpredseda právo dokonca vystúpiť ešte pred spravodajcom. Preto chcem poprosiť pána podpredsedu Grendela, aby na nevyhnutný čas prevzal riadenie schôdze. Ďakujem veľmi pekne.
Bugár, Béla, podpredseda NR SR (2016-06-16):
Pán minister, nech sa páči, zas máte 5 minút na reakciu.
Pellegrini, Peter, predseda NR SR (2015-06-23):
Prezentujme sa a hlasujme. (Hlasovanie.) Prítomných 134 poslancov, za hlasovalo 42, proti bolo 54, zdržalo sa 38. Návrh sme neschválili. Pán poslanec Kadúc teraz uvedie hlasovanie o návrhu poslancov Jurzycu a Kiššovej na vydanie zákona, ktorým sa dopĺňa zákon č. 8/2005 Z. z. o správcoch (tlač 1596), bod 40 schváleného programu. (Hlasovanie o návrhu poslancov Národnej rady Slovenskej republiky Eugena Jurzycu a Jany Kiššovej na vydanie zákona, ktorým sa dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov , tlač 1596.)
B. Bugár, podpredseda NR SR: (2004-12-09):
Dávam slovo spoločnej spravodajkyni z ústavnoprávneho výboru poslankyni Jane Laššákovej, aby informovala Národnú radu o výsledku prerokovania tohto vládneho návrhu zákona vo výboroch, ako aj o stanovisku gestorského výboru. Nech sa páči, pani poslankyňa.
Matovič, Igor, poslanec NR SR (2023-11-22):
Marek, chcem podporiť tvoje kultivované vystupovanie, ktorým hovoríš týmto zločincom tvrdú pravdu do očí. Áno, Peter Pellegrini, pani Dolinková, neviem, jak sa volá menom, prepáčte, pani ministerka Dolinková, každý jeden člen tejto organizovanej zločineckej skupiny s názvom vládna koalícia, ktorá tu pred pár dňami získala dôveru, budú zodpovední a mali by sa zodpovedať pred Bohom a pred ľuďmi a pred svojimi voličmi za to, že zoberú onkologickým pacientom hlasovaním za tento obludný návrh právo, aby boli včas operovaní. Oni síce hovoria, že to je neslušné, keď im to pripomíname, aj tebe sa snažia vyčítať a hocijaké podpásovky potom voči tebe hovoriť, jak ty si zodpovedný za stav zdravotníctva, ako keby oni neboli zodpovední, keď tu 12 rokov vo veľkom s Haščákom zdravotníctvo rozkrádali. Ukradnúť pred 12 rokmi skoro pol miliardy eur zo zdravotného poistenia, pod čo sa podpísal priamo Pellegrini s Ficom. Dovoliť Haščákovi, aby si to vytuneloval na svoj súkromný účet na Cyprus. Okradnúť takto chorých ľudí o peniaze, ktoré boli určené na nákup špeciálnych liekov, na nákup CT, na nákup magnetických rezonancií, na nákup mamografov na odhaľovanie rakoviny. Toto tu oni robili a 12 rokov toto tu robili s Haščákom, skorumpovaným mafiánom, o ktorom sa, alebo s ktorým sa dohodli na rozkrádaní zdravotníctva v tom známom byte na Vazovovej a sú o tom dôkazy v spise Gorila. A oni majú ešte tú schopnosť, tú drzosť tebe hovoriť, že ty si zodpovedný za stav zdravotníctva. Ty si mal zdravotníctvo v tom najťažšom čase od 1. svetovej vojny na starosti a si myslím, že s veľkou cťou a poklonou voči tebe môžeme ďakovať, že sme ustáli zomieranie ľudí, keď sme mali ešte aj takého bezcitného koaličného partnera, ktorý... (Prerušenie vystúpenia časomerom.)
Pčolinský, Peter, doterajší podpredseda NR SR (2023-10-25):
Pán poslanec Augustín Hambálek.
Pellegrini, Peter, podpredseda NR SR (2020-04-28):
Ďakujem pekne. Vyhlasujem prestávku do 14.00 hod. Pre tých, ktorí možno nemajú zoznam, len prečítam, a sledujú nás, budeme pokračovať vo vystúpení poslancov pána Kotlebu, Cmoreja, Slobodu, pani poslankyne Kaveckej, Kuffu, Drábikovej, Bašku, Záborskej a, samozrejme, potom ďalej. A prečítal som ďalších 8, ktorí sú v poradí, aby sa vedeli pripraviť. Pokračujeme o 14.00 hod. Ďakujem pekne. (Prerušenie rokovania o 12.04 hodine.) (Pokračovanie rokovania o 14.00 hodine.)
Hrnčiar, Andrej, podpredseda NR SR (2018-05-15):
Mazurek, ďalší vystupujúci v rozprave.
Suja, Miroslav, poslanec NR SR (2021-07-01):
Ďakujem za slovo, pán podpredseda. Pán poslanec Šíbl, viete, čo je problém? Problém je v tom, že ako vy ste povedal, že ochrana životného prostredia alebo prírody by sa mala robiť s rozumom a ľudia ako vy a podobní vám to veľakrát robia presne opačne a má to veľmi zlý dopad a ja si myslím, že čím skôr sa to zmení, tým lepšie. Povedzte mi, ako sa má robiť s rozumom, keď nejaká smernica Európskej únie hovorí o mokradiach, pritom za mokraď, vy ste spomínal mokrade, berie aj hocijakú mláku, ktorá naprší a po dvoch hodinách, dajme tomu, vyschne. A už pritom aj táto mláka napršaná má ochranné pásmo. Kde je tu zdravý rozum? Kde sú tu práva ľudí, ktorí tam žijú a robia na tých poliach a tade nemôžu prechádzať, dajme tomu, lebo tá mokraď má ochranné pásmo, ale o dve hodiny tam mokraď už neexistuje. Viete, kopu takýchto nezmyslov nám tu podsúva Európska únia. Veľakrát sa zneužíva či už hlucháň, vlk, alebo medveď na obohacovanie sa ľuďmi, ekoteroristami, ktorých aj vy hájite záujmy. Milióny idú na sčítavanie medveďov, na DNA, milióny, vážení kolegovia. To malo byť sčítané odzadu, odpredu. Milióny na rôzne ochrany, ale kto sa na tom nabaľuje? Zasa len určitá skupina ľudí, ktorá si nájde nejakého živočícha a rozhodne sa, že ho ide chrániť a začne čerpať finančné zdroje a zneužívať túto ochranu. Kedy začneme robiť aktívnu ochranu a nie pasívnu ako napríklad pri lesoch? Prečo si nezoberieme dobrý príklad, keď tak radi máte západ, tak zo západu a vidíme ako sú v Nemecku lesy chránené a ako sú u nás. Začnime konečne používať zdravý sedliacky rozum, pán poslanec Šíbl, a prestaňte hájiť záujmy ekoteroristov!
Drdul, Dominik, poslanec NR SR (2023-06-15):
Ďakujem veľmi pekne za slovo, pán podpredseda. Poprosím vás, aby ste dali hlasovať o tom, že Národná rada prerokuje návrh zákona v druhom čítaní.
Horváthová, Eva, poslankyňa NR SR (2015-03-19):
Ďakujem pekne za slovo. V prvom rade chcem povedať, že veľmi ma mrzí, že tu nie je pán minister, asi mal niečo neodkladné, keď neprišiel. Minulý týždeň som položila takú istú otázku, ale keďže som bola vyžrebovaná až desiata a neušla sa a na ani jednu otázku teda mi nestihol odpovedať, išla som za ním osobne a presvedčila som sa, že mal tieto materiály nachystané v podobnom znení, ako ste to teraz prečítali vy. Avšak dovolila som si položiť opäť tú otázku, pretože ma neuspokojila odpoveď. Bohužiaľ, musím konštatovať, že ani táto vaša odpoveď ma neuspokojila. Keďže som nebola na mieste, ani som sa nerozprávala s lekármi, ktorí tú výpoveď dali, nemôžem tú situáciu objektívne posúdiť, avšak čo ma zaráža, to je, že vy aj opakovane vyhlasujete, že nie je ohrozená zdravotná starostlivosť. Ja nie som šíriteľ poplašnej správy, ale keď štrnásti lekári na internom oddelení, tí, ktorí sú lekári a poznajú prácu v nemocnici, vedia, že sú to tí najväčší ťahúni, majú najviac práce, často bývajú v nadčasoch v práci, sa slobodne rozhodnú, že dajú výpoveď a sú stále, pokiaľ mám ja informácie, vo výpovednej lehote, to znamená, že od 1. mája to reálne hrozí, moja otázka znela, čo sa teraz reálne podniklo na to, aby tie výpovede stiahli, aby sa tá situácia zlepšila. Čiastočne ste na to odpovedali v tom zmysle, že teda od 1. júna je tam plánovaná dotácia, bude sa robiť prestavba toho oddelenia, ale nemám zatiaľ informácie o tom, že by sa lekári rozhodli inak. A nemyslím si, že informácia o tom, že osem lekárov, ktorí tam zostanú od mája, bude plne stačiť na 96 lôžok zlúčených oddelení so 120-percentnou obložnosťou. Čiže chcela by som vedieť možno skôr odpoveď na to, či sa tí lekári vrátia, či, kedy bude výberové konanie na primára a teda hlavne či považuje aj pán minister pána riaditeľa za schopného manažéra, keďže, ste spomínali pani Kaveckú, tak pani Kavecká sa sťažovala zas na iný problém, nadčasy sestier na iných oddeleniach. Čiže ona nemala dôvod ísť na interné oddelenie. Čiže pokiaľ sa tá... (Prerušenie vystúpenia časomerom.)
Šimečka, Michal, podpredseda NR SR (2024-01-08):
Ďakujem veľmi pekne. Pani poslankyňa Turčanová, ktorú ale nevidím v sále. Takže, pán poslanec Šipoš.
Zmajkovičová, Renáta, podpredsedníčka NR SR (2014-05-29):
Pán poslanec Mičovský s reakciou.
Sulík, Richard, predseda NR SR (2011-06-01):
Prepáčte, pani ministerka. Pán kolega Jarjabek, poprosím trochu tichšie. Pani ministerka, poprosím vás chvíľočku. Tak, ďakujem.
I. Šulaj, poslanec: (2005-10-27):
Ak prerokúvame takýto dôležitý zákon, ktorý môže mať značný vplyv na plnenie príjmov štátneho rozpočtu a následne i rozpočtu verejnej správy, je potrebné, aby metodika, ktorú budeme prerokúvať pri tomto zákone, bola jasná a bola spravená tak, aby nevznikli nejaké žiadne pochybnosti. Možnože z tohto hľadiska sa ja ako opozičný politik môžem opýtať, akým spôsobom vláda vlastne koncipovala sadzby spotrebných daní z tabaku a tabakových výrobkov a akým spôsobom – myslím, že je to konkrétne v bode 3 tejto správy – boli stanovené nové sadzby tak, ako ich navrhol výbor pre financie, rozpočet a menu. Je teda otázka, či máme nejakú myšlienkovú niť a či taký dôležitý zákon má aj dobrú metodiku, hoc´ z metodickej stránky nevyvraciam ani jednu, ani druhú metodiku. Čo je však pre mňa podstatné a komplikovanejšie, je bod č. 31. V zmysle bodu 31 spoločnej správy (čl. III) sme do zákona o spotrebnej dani z tabaku a tabakových výrobkov vsunuli aj zákon o spotrebnej dani z liehu. Zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov. Tu je síce pravda, že v spoločnej správe sme bod 31 neodporučili schváliť, ale pred chvíľou sme počuli pozmeňujúci návrh. V podstate ten pozmeňujúci návrh sa dotýka dvoch oblastí: jedna je metodická oblasť, ako nakladať so zákonom pri výklade technických vecí súvisiacich so spotrebnou daňou z liehu, a druhá je výška sadzby. Čo sa týka tej metodickej časti, to by som relatívne s tým súhlasil, nemôžem však súhlasiť s výškou spotrebnej dane, ktorá sa mení v základnej sadzbe na 28 300 korún a v zníženej sadzbe na 14 150 korún. Tak ako je konštatované už v spoločnej správe, ale aj v pozmeňujúcom návrhu, v súčasnosti je platná spotrebná daň z liehu, ktorá je 25 000 Sk/hl. Táto sadzba prevyšuje minimálnu sadzbu spotrebnej dane z liehu ustanovenú v smernici Rady č. 92/84/EHS o zbližovaní sadzieb spotrebnej dane na alkohol a alkoholické nápoje, ktorá je v súčasnosti okolo 550 EUR/hl, to je približne 22 038,50 Sk/hl. Pri súčasnej sadzbe spotrebnej dane z liehu daňové zaťaženie na spotrebiteľské balenie liehu s objemom 0,7 l a objemovou koncentráciou 40 % presahuje 70 Sk. Po navrhovanom zvýšením sadzby spotrebnej dane z liehu bude daňové zaťaženie pre rovnaké spotrebiteľské balenie liehu s rovnakou objemovou koncentráciou liehu predstavovať približne 79 Sk. Navrhovanou úpravou je možné očakávať za predpokladu nezmenenej spotreby liehu oproti roku 2005 zvýšenie príjmov štátneho rozpočtu v roku 2006 o 580 mil. korún. Teda z hľadiska objemu finančných prostriedkov, ktoré budú tiecť do štátneho rozpočtu v podobe zvýšenej sadzby dane z liehu, ide o značný vplyv na štátny rozpočet. Aj z tohto dôvodu sa domnievam, že takto definovaná novela zákona o spotrebnej dani z liehu mala byť jasnejšie definovaná v samostatnom zákone. Z uvedených dôvodov nebudem podporovať ani § 31 spoločnej správy, aj keď je tam stanovisko výboru neschváliť, ale nebudem môcť podporiť ani pozmeňujúci návrh. Ďakujem za pozornosť.
Burian, Jozef, poslanec NR SR (2010-08-11):
Ďakujem pekne, pán predsedajúci. Myslím, že reagovať na niektoré nezmyselné veci asi sa neoplatí. Ja len chcem povedať, ak teda niekto hovorí o tom, že vyjednané alebo mali byť vyjednané lepšie podmienky, ja si myslím, že ani táto vláda nevyjednala žiadne iné podmienky, takže nehrajme sa na to, že tu vyjednávame nejaké lepšie podmienky, ktoré sú v eurovale. Tak ako znovu zopakujem, tie podmienky, ktoré si dala vláda pri vyslovení súhlasu k tým, pristúpení k eurovalu, boli už zakomponované priamo v eurovale. A tá aktivita Nemecka, ktorá bola, bolo Slovensko len súčasť, sa pridalo. Ešte raz opakujem, ja tiež mám súhlasné stanovisko s tým, že euroval nie je tým najlepším riešením. Je otázkou toho, že euroval je kontext Európskej únie a musíme hľadať aj východiská a riešenia toho, čo sa neriešilo možno niekoľko rokov. S tým, ako nepochybujem a s tým jednoducho súhlasím. Faktom ale je, stále zostáva, že vládna koalícia a hlavne strany SDKÚ a SaS v tom predvolebnom boji zneužili túto tému a stále to budem opakovať, lebo je to pravda. Ďakujem pekne.
Blahová, Natália, poslankyňa NR SR (2017-12-06):
Ďakujem pekne. Vážený pán minister vnútra, ste podozrivý zo zneužívania právomoci verejného činiteľa. Vaši podriadení odmietli vyšetriť podozrenia ohľadom machinácií s fiktívnymi vratkami DPH za milióny euro. NAKA aj špeciálny prokurátor si nad tým umyli ruky. Dodnes si v súvislosti s vratkami premiér Fico užíva luxusný Bašternákov byt a odmieta sa z neho napriek všetkému vysťahovať. Rozumiem, že on nepotrebuje zdvihnúť plat, lebo len údajné nájomné v tomto byte ho má stáť mesačne 2 600 euro, z toho vyplýva, že aj tisíce euro chápe len ako vreckové. Máte všetky znaky zločineckej skupiny. Zločinecká skupina je definovaná ako „dlhší čas trvajúce štruktúrované zoskupenie najmenej troch osôb na účely trestnej činnosti s cieľom dosiahnuť zisk alebo preniknúť a získať kontrolu v orgánoch verejnej moci, v podnikateľských alebo nepodnikateľských subjektoch a uplatniť v nich svoj vplyv, aby sa zakryla alebo legalizovala ich trestná činnosť alebo príjmy z nej“. Spoznávate sa v tom? Ohradzujete sa, že opoziční poslanci hovoria o zatváraní politikov. Nebolo by treba o tom hovoriť, ak by spravodlivosť fungovala alebo ak by bola nezávislá na tom, kto je pri moci. Zlyhali ste a odstúpte sám, lebo nie je o päť dvanásť, je už dávno po dvanástej. Lojalita k tejto vláde sa láme na tom, že samotní koaliční partneri vás tam nechcú. Že vlastní členovia strany SMER sa vás chcú zbaviť a chcú vás vidieť mimo politiky. Odstúpte! Uľaví sa vašim podriadeným, straníckym kolegom aj celej vláde, ale najmä ľuďom na Slovensku. Ste v konflikte záujmov a ste hanbou slovenskej politiky.
Kremský, Peter, poslanec NR SR (2023-03-22):
Ďakujem veľmi pekne, pán predsedajúci. Nebudem dlho hovoriť, keďže tento zákon už vlastne prešiel prvým čítaním a tam bol stručne predstavený, ide v podstate o úpravu regionálnej investičnej pomoci z dôvodu energetickej krízy, a tento návrh vznikol v spolupráci s ministerstvom hospodárstva a vychádza v podstate z praxe rokovania s investormi, kde v podstate prišli podnety na to, že energetická kríza kladie mimoriadne nároky na ich fungovanie, na realizáciu tých investičných projektov, na rýchlosť realizácie, na rýchlosť vlastne prijímania nových pracovníkov a tak ďalej a tak ďalej. V priebehu vlastne legislatívneho procesu na hospodárskom výbore bol prednesený môj pozmeňujúci návrh, ktorým sme vlastne z tohto zákona vypustili ustanovenia, ktoré sa týkali zvyšovania platov, zvyšovania miezd, špeciálne pri technologických centrách a pri centrách zdieľaných služieb, pretože ten, pôvodná novela vlastne im umožňovala nezvyšovanie mzdy tak, ako pôvodne bolo určené. Takéto ustanovenie mne sa zdalo ako prehnané, pretože pri takejto inflácii, akú dnes máme, nedáva veľký zmysle, aby firmy mali nejaké úľavy v zvyšovaní miezd, práve naopak, asi ich treba k tomu skôr povzbudiť a tlačiť, čiže mojím pozmeňujúcim návrhom boli vypustené tieto dva body. Vlastne ten pozmeňujúci návrh je súčasťou spoločnej správy, takisto sú tam ešte nejaké drobné legislatívno-technické úpravy, takže chcem vás požiadať o podporu tohto zákona, takisto podporu spoločnej správy, ktorá obsahuje aj tento pozmeňujúci návrh a prípadné otázky zodpoviem v rozprave. Ďakujem.
Bugár, Béla, podpredseda NR SR (2010-09-08):
Pani poslankyňa Vaľová.
Kollár, Jozef, poslanec NR SR (2014-12-11):
Ďakujem pekne za slovo. Vážený pán predseda, vážený pán predkladateľ, dámy a páni, v súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Konštatujem, že predložený návrh spĺňa náležitosti uvedené v rokovacom poriadku a legislatívne pravidlá tvorby zákonov. Súčasťou návrhu je aj stanovisko Ministerstva financií Slovenskej republiky. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že prerokuje predmetný návrh v druhom čítaní. V súlade s rozhodnutím predsedu Národnej rady navrhujem, aby zákon prerokovali aj výbory pre financie a rozpočet, ústavnoprávny výbor a výbor pre sociálne veci. Za gestorský výbor navrhujem Výbor Národnej rady pre financie a rozpočet a odporúčam, aby predmetný návrh zákona výbory prerokovali do 30 dní a gestorský výbor do 32 dní. Vážený pán predseda, skončil som. Otvorte, prosím, rozpravu.
Jurinová, Erika, podpredsedníčka NR SR (2015-02-18):
Na vaše vystúpenie chce reagovať pán poslanec Muňko. Uzatváram možnosť prihlásiť sa. Nech sa páči, pán poslanec.
Baránik, Alojz, poslanec NR SR (2016-05-24):
Ďakujem, pani podpredsedníčka. Vážení páni poslanci, pani poslankyne, dovoľte aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Návrh zákona spĺňa z formálnej stránky náležitosti uvedené v rokovacom poriadku a legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, výbor pre obranu a bezpečnosť a výbor pre ľudské práva a národnostné menšiny. Za gestorský výbor stanovil ústavnoprávny výbor s tým, aby výbory prerokovali návrh zákona v druhom čítaní do 30 dní a v gestorskom výbore do 32 dní od jeho prerokovania v prvom čítaní. Zo znenia návrhu je zrejmý účel navrhovanej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výborom, vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Vážená pani podpredsedníčka, prosím, otvorte všeobecnú rozpravu.
Šefčík, Marek, poslanec NR SR (2023-03-17):
Ďakujem. Pán predseda, dajte hlasovať o mojom treťom pozmeňujúcom návrhu, ktorý sme podali spoločne s poslancom Jankom Szőllősom.
Danko, Andrej, podpredseda NR SR (2024-05-02):
Ďakujem, pani ministerka. Dávam slovo spravodajcovi, ktorého určil navrhnutý gestorský výbor pre zdravotníctvo, poslancovi Petrovi Slyškovi.
Slota, Ján, poslanec NR SR (2011-06-17):
Pán predseda, Slovenská národná strana sa jednoznačne pripája k tomu, čo povedal pán predseda klubu SMER – sociálna demokracia, pretože sme presvedčení, že Ústavný súd proste rozhodol tak, ako rozhodol, a myslíme si, že toto divadlo, ktoré predvádzame pred celou slovenskou spoločnosťou, znechucuje všetkých. Všetkých. A v prípade, že dôjde k tajnej voľbe, ktorá určite nemá oporu v ústave, klub poslancov Slovenskej národnej strany odchádza, odchádza z tohto rokovania.
V. Novotný, poslanec: (2007-05-15):
Druhý problém je v tom, že budeme musieť v zdravotníckych zariadeniach prejsť na trojzmennú prevádzku. A to je veľký problém. Nemocnica totižto, dámy a páni, nie je ani konzerváreň, ani automobilka. A medzi lekárom a jeho pacientom vzniká veľmi intímny vzťah, ktorý je postavený predovšetkým na dôvere a častom stretávaní, na častej výmene názorov o aktuálnom zdravotnom stave. Je predsa nemysliteľné, aby som v pondelok pooperoval pacienta, v utorok mal poobedňajšiu a nevedel, čo mu naordinoval na vizite kolega, v stredu mal nočnú, keď pacient spí, a v štvrtok mal voľný deň, najbližšie na vizite uvidel v piatok ráno tohto pacienta. Takto sa predsa nedá poskytovať zdravotná starostlivosť pooperačnému pacientovi. A tretí problém je, že v niektorých odboroch, predovšetkým v malých nemocniciach, ale aj vo veľkých, nám budú chýbať špecialisti. Neviem, či viete, ale na Slovensku máme problém s intenzivistami, ktorí sa vedia lepšie uplatniť či v zahraničí alebo na záchrannej službe.  A aktuálne doplniť lekárov bude veľký problém. Ďakujem pekne.
A. Belousovová, podpredsedníčka NR SR: (2009-04-23):
Otváram rozpravu. Do rozpravy som dostala jedinú písomnú prihlášku. Písomne sa do rozpravy prihlásil pán poslanec Ivančo, ktorému teraz odovzdávam slovo.
Paška, Jaroslav, poslanec NR SR (2018-05-24):
Ďakujem za slovo, vážený pán podpredseda. Reagujem na vystúpenie, ktoré sme si práve teraz vypočuli. A chcel by som pani poslankyni pripomenúť, že vďaka dosť zložitému systému dedenia, ktorý máme, je na Slovensku 8 mil. parciel, ktoré sú spôsobilé na poľnohospodársku výrobu. Z toho 80 % poľnopôdy je prenajatej. Napriek tomu má Slovenská republika chybovosť pri prideľovaní dotácií len 0,55 %, čím patrí medzi tri najlepšie krajiny v Európskej únii v oblasti spravovania poľnohospodárskych fondov v EÚ. V roku 2016 sme mali len 73 sporov medzi žiadateľmi o dotácie z počtu 19-tisíc, čo predstavuje len 0,14 % z celkovej výmery poľnopôdy. Individuálne pochybenia, ktoré iste sú a ktoré sú zistené a zdá sa, že boli aj preukázané, sa týkajú, povedal by som, pomerne malého počtu. A preto je veľmi dôležité, aby najmä orgány, ktoré to majú právo prešetriť a autorizovať, do akej miery išlo o pochybenia, aby sa tie k tomu vyjadrili, ale aby sme to neriešili takýmto spôsobom politicky, keď vieme, že ten systém, ktorý je nastavený v súčasnosti, napriek tomu, že je pomerne, povedal by som, realizovaný za pomerne nízkych finančných nákladov. Pani ministerka viackrát opakovala, že keby mala viac financií, by vedela tú kontrolu zabezpečiť aj lepšie a kvalitnejšie s vyšším počtom úradníkov alebo pracovníkov, tak napriek tomu patríme medzi špičku Európskej únie.
Paška, Pavol, predseda NR SR (2013-09-18):
Dámy a páni, pán Hlina vám zrejme chce trošku osviežiť pamäť z geografie a symbolov štátnych (Poznámka predsedu NR SR na poslancom Alojzom Hlinom inštalovanú severokórejskú vlajku pred miestom predsedajúcich schôdzi NR SR.). Takže pokiaľ tu bude stáť s tou vlajkou, tak samozrejme prestávka. (Prestávka.) (Po prestávke.)
Ďuriš Nicholsonová, Lucia, podpredsedníčka NR SR (2016-10-26):
Pán poslanec Dostál, nech sa páči.
Laššáková, Jana, podpredsedníčka NR SR (2013-10-24):
Pán poslanec Přidal, nech sa páči.
Šeliga, Juraj, podpredseda NR SR (2020-07-23):
Mikrofón, pani poslankyňa.
Jurinová, Erika, podpredsedníčka NR SR (2013-06-04):
Ďakujem pekne. Páni poslanci, vyhlasujem všeobecnú rozpravu za skončenú a pani navrhovateľka požiadala o záverečné slovo. Nech sa páči.
Grendel, Gábor, podpredseda NR SR (2021-11-24):
Ďakujem. Vyhlasujem rozpravu za skončenú. Chce zaujať stanovisko pán navrhovateľ?
Tomáš, Erik, poslanec NR SR (2022-05-05):
Chcem poďakovať kolegom za všetky faktické poznámky. Myslím si, že je možné v nich nájsť zhodu a takú jednu hlavnú myšlienku v tom, že naozaj pokiaľ vládna koalícia naháňa opozičných politikov alebo pokiaľ má riešiť také veci ako drogy, tak tomu venuje patričnú pozornosť, samozrejme, s obrovskou účasťou. Pokiaľ ide o pomoc ľuďom, pokiaľ ide o pomoc dôchodcom, mladým rodinám, zdravotne ťažko postihnutým ľuďom a všetkým týmto ohrozeným kategóriám, tak tu buď nikto nie je, alebo jednoducho predkladá argumenty, ktoré sa týkajú minulosti a minulosti a minulosti, čo, samozrejme, týmto ľuďom nepomôže. Čiže no naozaj ja aj tvrdím, že aj to vyplatenie tzv. 14. dôchodku je len takou, takou malou pomocou v celom tom komplexe, ktorý by si dôchodcovia zaslúžili, a preto som hovoril o všetkých opatreniach, ktoré sme my už doteraz predkladali, a preto aj hovorím o tom, že v máji bude podaný opäť návrh na mimoriadnu valorizáciu dôchodkov stranou HLAS – sociálna demokracia, ale aspoň niečo hej, pretože skoršie vyplatenie 13. dôchodku, už sme to tu tisíckrát povedali, je len tým, na čo mali aj tak dôchodcovia nárok, nie je to nič navyše. Ani cent navyše. Ďakujem veľmi pekne.
Pčolinský, Peter, podpredseda NR SR (2022-10-26):
Ďakujem pekne. Otváram rozpravu. Do rozpravy som nedostal žiadnu písomnú prihlášku, ale hlási sa pán navrhovateľ. Nech sa páči.
Budaj, Ján, poslanec NR SR (2016-10-26):
To bol jeden z veľmi osviežujúcich prejavov, pán kolega poslanec. Naozaj zakladanie spolkov aj strán sa dá naozaj brať aj s humorom. Pán Kollár by zrejme zohnal aj 100-tisíc pastafariánov, aj 150-tisíc. Jeho rádio má slušnú sledovanosť, jednoducho aj jeho prejav len dokazuje, že administratívne potláčanie vierovyznania je práve v dnešnej dobe absolútne efemérne a tá snaha sa míňa účinkom. Ešte raz tu zopakujem a budem to opakovať vždy, keď bude takýto problém: Jedinou cestou je prenechanie rozhodovania o podpore cirkví do rúk občanov formou asignačnej dane, ktorou môžu rozhodnúť, ktorú cirkev podporia a ktorú nie. Keď si to berú do rúk politici, keď si to berú do rúk administratíva, vznikajú takéto komické obrazy, aké nám pripomenul – a veľmi správne – pán poslanec Kollár. Vďaka.
Zmajkovičová, Renáta, podpredsedníčka NR SR (2014-05-15):
Pán poslanec Huba.
Tomáš, Erik, poslanec NR SR (2017-03-30):
Pán poslanec Matovič, asi by ste to chceli, aby som vám opätoval podobným spôsobom tie neustále útoky na moju osobu, ktoré tu predvádzate od môjho návratu do parlamentu, ale ja to neurobím, už som sa viackrát vyjadril, že ja sa takto v politike prezentovať nechcem a na vašu úroveň určite nikdy neklesnem. Ale to, čo chcem povedať, ja naozaj nerozumiem tomuto plamennému prejavu v čase, keď vieme, že pred malou chvíľou bol podpísaný pozmeňovací návrh k vládnemu návrhu riešenia, ktorý bol podpísaný všetkými zástupcami politického spektra v parlamente s výnimkou Ľudovej strany Naše Slovensko, ktorý má umožniť spoločné hlasovanie vládnej koalície a opozície za zrušenie Mečiarových amnestií. Ja fakt tomu nerozumiem a mám pocit, podľa mojich informácií, ktoré mám, že pod týmto pozmeňovacím návrhom sú podpísaní aj vaši zástupcovia. Ďakujem.
P. Hrušovský, podpredseda NR SR: (2002-01-31):
Pán poslanec Moric, poprosil by som vás o krátku konzultáciu. (Prestávka.) (Po prestávke.)
Grendel, Gábor, podpredseda NR SR (2020-11-25):
Hlasujeme o skrátení lehôt, prosím, prezentujme sa a hlasujme. (Hlasovanie.) Prítomných 136 poslancov, za 120, proti 1, zdržalo sa 15, hlasovali všetci. Konštatujem, že sme rozhodli o skrátení lehôt.
P. Hrušovský, predseda NR SR: (2005-11-09):
(Po prestávke.)
Danko, Andrej, podpredseda NR SR (2023-12-19):
Poslanec Hlina s reakciou na faktické.
M. Číž, podpredseda NR SR: (2007-03-23):
(Hlasovanie.) Prítomných 129 poslancov, za návrh 76 poslancov, proti 6 poslancov, zdržalo sa 47 poslancov. Konštatujem, že  sme  schválili  vládny  návrh   novely zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) . Teraz budeme pokračovať v hlasovaní v druhom čítaní o vládnom návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a o zmene niektorých zákonov (tlač 181). Poprosím spoločnú spravodajkyňu z výboru pre financie, rozpočet a menu pani poslankyňu Editu Angyalovú, aby uvádzala hlasovanie.
Gál, Gábor, poslanec NR SR (2014-10-21):
Ďakujem za slovo. Pán poslanec Hlina, výnimočne zase s vami súhlasím, mne to tiež pripadá tak, ako troška také dehonestujúce, že hráme sa ako na pieskovisku malé deti, že kto má akú hračku, krajšiu, lepšiu, väčšiu. Pritom nie tento zákon je až taký dôležitý, my si môžeme zmraziť platy. Každý sa môžete tváriť, že nežijete z peňazí, ale neviem, komu chcete ulahodiť týmto. Tým ľuďom, ktorým aj tak bude jedno, keď budete sem donášať 3000 eur mesačne z domu, aj tak neulahodíte. Ale na druhej strane oveľa dôležitejší zákon, a tam sa nepretekáte, aby sa ten zákon dostal do nejakej takej podoby, aby bolo možné kontrolovať majetkové príjmy ústavných činiteľov. A to je zákon o konflikte záujmov. Presne pán kolega Hlina pomenoval, že niektorí sú schopní robiť verejné funkcie zadarmo, ale my ich nevieme skontrolovať, že aký majú popri tom, že nič nezarábajú a zastávajú nejakú verejnú funkciu, nárast majetku. Nevieme skontrolovať, či ich majetok nenarástol nelegálne, protizákonne, lebo zákon o konflikte záujmov od roku 2009 kvôli SMER-u, nechcete schváliť, nevieme to zmeniť. Čiže stále zostávame tak, že vyplníme nejaký hárok, a to asi tak aj zostane, síce je tu možnosť teraz zmeniť ten ústavný zákon o konflikte záujmov. Čiže naďalej zostávame v tom, že vyplníme hárok, a nikto sa nič nedozvie.